Հուլուսի Քըլըչ

**Հուլուսի Քըլըչ** (, ), թուրք դիվանագետ և քաղաքական գործիչ, 2008-2012 թվականներին զբաղեցրել է Ադրբեջանում Թուրքիայի դեսպանի, իսկ 2016-2018 թվականներին Մոլդովայում թուրքական դիվանագիտական առաքելության ղեկավարի պաշտոնները։ Եղել է Թուրքիայի և թյուրքական աշխարհի հարցերով Թուրքիայի երեցների միության համանախագահ, Թուրքիայում սոցիալական զարգացման աջակցության İMZA հասարակական միավորման ներկայացուցիչ։

## Կենսագրություն
Հուլուսի Քըլըչը ծնվել է 1956 թվականի հունվարի 1-ին Թուրքիայի Թոքաթ քաղաքում։ 1975 թվականին ավարտել է Անկարայի Հաջեթեփե համալսարանը՝ ստանալով ֆրանսերենի և ֆրանսիական գրականության մագիստրոսի աստիճան։ Այնուհետ իր կրթությունը շարունակել է Ստրասբուրգի համալսարանի քաղաքագիտության ֆակուլտետում, որն ավարտել է 1983 թվականին։ Ամուսնացած է, ունի երկու զավակ։

## Կարիերա
Քըլըչը, իր մասնագիտական գործունեությունը սկսելով 1975 թվականին, մինչև 2018 թվականն աշխատել է Թուրքիայի արտաքին գործերի նախարարությունում և օտարերկրյա պետություններում թուրքական դիվանագիտական ներկայացուցչություններում։ Դիվանագիտական տարբեր պաշտոններ զբաղեցնելուց հետո 2000-2005 թվականներին զբաղեցրել է Հալեպում Թուրքիայի գլխավոր հյուպատոսի պաշտոնը։ 2005 թվականին էլ նշանակվել է Թուրքիայի ԱԳՆ Բալկանյան երկրների դեպարտամենտի բաժնի պետ։ Նույն 2005 թվականին եղել է նաև վարչապետի աշխատակազմի արարողակարգի ծառայության գլխավոր տնօրենի տեղակալ։

2008 թվականի մարտից մինչև 2012 թվականի սեպտեմբեր ամիսը Քըլըչը զբաղեցրել է Ադրբեջանում Թուրքիայի դեսպանի պաշտոնը։ Այդ երկրի նախագահ Իլհամ Ալիևի հրամանագրով պարգևատրվել է «Բարեկամության» մեդալով։

2012 թվականի հոկտեմբերից մինչև 2016 թվականի օգոստոս ամիսն զբաղեցրել է Թուրքիայի արտաքին գործերի նախարարության Աֆրիկայի հարցերով բաժնի գլխավոր տնօրենի պաշտոնը։

2016 թվականի սեպտեմբերի 15-ից 2018 թվականի հունվարի 31-ն էլ զբաղեցրել է Մոլդովայում Թուրքիայի դեսպանի պաշտոնը։ Այդ երկրի նախագահ Իգոր Դոդոնի կողմից պարգևատրվել է Պատվո շքանշանով։  

## Գիտական գործունեություն
Հուլուսի Քըլըչը Ադրբեջանի գիտությունների ազգային ակադեմիայի և Օքան համալսարանի պատվավոր դոկտոր է։ Թուրքերենով, ֆրանսերենով և անգլերենով հրապարակել է արտաքին քաղաքականության վերաբերյալ բազմաթիվ հոդվածներ։ Դրանց թվում են՝

* «Համաձայնագրեր, կարևոր փաստաթղթեր և հռչակագրեր, որոնք հանրապետական իշխանության ժամանակաշրջանում ստորագրվել են Թուրքիայի և Հունաստանի միջև» (ժողովածու թուրքերենով, 1990 թվական),
* «Համաձայնագրեր, կարևոր փաստաթղթեր և հռչակագրեր, որոնք հանրապետական իշխանության ժամանակաշրջանում ստորագրվել են Թուրքիայի և Հունաստանի միջև» (ժողովածու անգլերենով և ֆրանսերենով, 2000 թվական) և այլն։

Զուգահեռաբար նա շարունակում է իր գործունեությունը որպես Թուրքիայի և թյուրքական աշխարհի հարցերով Թուրքիայի երեցների միության արտաքին կապերի գլխավոր համակարգողի և Թուրքիայում սոցիալական զարգացման աջակցության İMZA հասարակական միավորման ներկայացուցչի պաշտոններում։

## Պարգևներ

* «Բարեկամության» շքանշան (2012 թվականի սեպտեմբերի 13, Ադրբեջան), «Ադրբեջանի Հանրապետության և Թուրքիայի Հանրապետության միջև միջպետական կապերի զարգացման և ամրապնդման մեջ ունեցած հատուկ ծառայությունների համար»։
* Պատվո շքանշան (2018 թվականի փետրվարի 20, Մոլդովա), «ի նշան տարբեր ոլորտներում Թուրքիայի Հանրապետության և Մոլդովայի Հանրապետության կառուցողական և համապարփակ միջպետական համագործակցության զարգացման և խորացման գործում առանձնահատուկ արժանիքների բարձր ճանաչման և մեր երկրում ներդրումային ծրագրերի ներդրման գործում ունեցած ավանդի համար»։

## Տես նաև
* Ադրբեջանում Թուրքիայի դեսպանություն
* Ադրբեջանում Թուրքիայի դեսպաններ
## Ծանոթագրություններ

## Արտաքին հղումներ
* Büyükelçi Hulusi Kılıç

Կատեգորիա:Թուրք դիվանագետներ
Կատեգորիա:Ադրբեջանում Թուրքիայի դեսպաններ
Կատեգորիա:Թուրքիայի դեսպաններ